Na klupi kraj stare kuće / Južni vjetar
Na klupi kraj stare kuće / Južni vjetar druga je singl ploča sarajevskog kantautora Mahira Paloša. Objavila ga je 1973. godine nekadašnja izdavačka kuċa Jugoton iz Zagreba. Muziku za obje pjesme komponirao je Kemal Monteno, koji je ujedno i pisac teksta za pjesmu "Na klupi stare kuće". Pjevanje Mahira Paloša pratio je Revijski orkestar Radiotelevizije Sarajevo pod dirigentskom palicom Julija Marića, koji je uradio muzičke aranžmane za obje pjesme. Na A-strani singl ploče je pjesma "Na klupi stare kuće" čija je prva javna izvedba bila iste godine na Muzičkom biennalu u Zagrebu. Na B-strani singl ploče je pjesma pod nazivom "Južni vjetar" za koju je tekst i aranžman uradio Julio Marić, a koja je po ritmu i sjetnom muzičkom ugođaju slična naslovnoj pjesmi. Obje pjesme komponirane su u stilu šlagera pogodnom za izvedbe na festivalima ove vrste muzike. Na drugoj snimljenoj singl ploči Mahir Paloš je zahvaljujući svom prepoznatljivom glasu i kvalitetnom pjevanju u stilu francuske šansone, italijanske canzone uz diskretne primjese bosanskohercegovačke narodne muzike, odabrao muzički pravac koji će slijediti tokom cijele muzičke karijere. Ova singl ploča na kojoj je Mahir Paloš dao vrhunsku pjevačku izvedbu predstavlja jedan od značajnih događaja na sarajevskoj muzičkoj sceni s početka 1970-ih. Dizajn za omot uradio je Ivan Ivezić, a fotografiju Lutvo Mekić.